Il-Korp Ewropew ta' Solidarjetà joffri liż-żgħażagħ il-possibbiltà ta' volontarjat jew xogħol fi proġetti ta' benefiċċju madwar l-Ewropa Fl-20 ta' Novembru, il-Kunsill laħaq qbil dwar il-pożizzjoni tiegħu (approċċ ġenerali) fuq proposta tal-Kummissjoni dwar il-Korp Ewropew ta' Solidarjetà (ESC). L-għan tal-proposta huwa li tissaħħaħ il-koeżjoni, is-solidarjetà u d-demokrazija fl-Ewropa billi tiġi offruta l-possibbiltà liż-żgħażagħ li jagħmlu volontarjat jew jaħdmu fi proġetti ta' benefiċċju madwar l-Ewropa. "Hemm ħafna żgħażagħ fl-Ewropa li jixtiequ jkunu parti mir-realizzazzjoni tal-komunità Ewropea u jagħmlu xi ħaġa tanġibbli biex tkun aktar b'saħħitha," qalet Mailis Reps, il-Ministru Estonjan għall-Edukazzjoni u r-Riċerka. "Il-Korp Ewropew ta' Solidarjetà ser joħloq opportunitajiet ġodda biex din ix-xewqa ssir realtà." Il-Kunsill wieġeb malajr u b'mod pożittiv għall-idea ta' Korp Ewropew ta' Solidarjetà. Wara diskussjonijiet fil-fond dwar il-proposta tal-Kummissjoni, il-Kunsill laħaq qbil dwar il-pożizzjoni tiegħu u jittama li jiffinalizza qbil mal-Parlament Ewropew kemm jista' jkun malajr. L-elementi ewlenin tat-test maqbul tal-Kunsill huma: L-ESC ser ikun miftuħ għal persuni bejn 18 u 30 sena mill-Unjoni Ewropea; pajjiżi aderenti, kandidati u kandidati potenzjali, pajjiżi tal-EFTA u tal-ftehim taż-ŻEE, l-Iżvizzera u pajjiżi tal-politika Ewropea tal-viċinat. Ser tiġi proposta firxa wiesgħa ta' attivitajiet ta' solidarjetà, inkluż volontarjat, traineeships, impjiegi u proġetti ta' solidarjetà mmexxija miż-żgħażagħ. Huwa ser joffri l-opportunità li jiġu appoġġati entitajiet pubbliċi u privati attivi fit-tisħiħ tal-koeżjoni, is-solidarjetà u d-demokrazija, pereżempju billi jiġu indirizzati l-esklużjoni soċjali, il-faqar, is-saħħa jew b'ħidma fil-qasam tal-akkoljenza u l-integrazzjoni tar-refuġjati. Dan ser ikun ibbażat fuq programmi eżistenti, prinċipalment is-Servizz Volontarju Ewropew. Il-baġit globali ser ikun ibbażat fuq riallokazzjonijiet ta' 100% tal-intestatura 1a li tfisser programmi eżistenti differenti. Passi li jmiss Wara l-qbil, il-Kunsill ser jiffinalizza t-test fil-livell tekniku fir-rigward tal-premessi. In-negozjati mal-Parlament Ewropew mistennija jibdew fil-bidu tal-2018. Kuntest L-idea li jinħoloq Korp Ewropew ta' Solidarjetà tressqet mill-President tal-Kummissjoni fid-diskors tiegħu dwar l-Istat tal-Unjoni fl-2016. F'Diċembru 2016 tnediet l-ewwel fażi tal-ESC. Matul l-ewwel xhur, irreġistraw 36,000 żagħżugħ u 1,500 żagħżugħ kisbu kollokament. Bħalissa dan qed jiġi implimentat permezz ta' tmien programmi differenti tal-UE. Biex jiġi kkonsolidat l-ESC u jiġi previst strument uniku komprensiv ta' finanzjament, f'Mejju 2017 il-Kummissjoni ppreżentat proposta għal regolament li jistabbilixxi l-qafas legali għall-ESC. Għat-tieni fażi, li għandha ssir taħt il-leġislazzjoni l-ġdida, il-Kummissjoni pproponiet baġit ta' €341.5 miljun biex ikopri l-perjodu 2018–2020. L-għan huwa li naraw l-ewwel 100,000 żagħżugħ Ewropew jieħdu sehem fl-attivitajiet tal-Korp Ewropew ta' Solidarjetà sal-2020. Korp Ewropew ta' Solidarjetà - test sħiħ tal-approċċ ġenerali Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa